Pigen forklarer, at hun omkring midnat torsdag aften blev voldtaget ved et buskads i Sønderborg.

Politiet leder efter vidner, som kan have set en voldtægt i Sønderborg natten til fredag.

Det er en 16-årig pige fra Aabenraa-området, der forklarer, at hun blev voldtaget, da hun omkring midnat var på vej til byfesten på Ringriderpladsen i Sønderborg.

Det oplyser Syd- og Sønderjyllands Politi i en pressemeddelelse.

På et tidspunkt gik pigen hen til et buskads ved Sundquistgade nummer 15.

Hun har forklaret til politiet, at hun her blev antastet af en mand og voldtaget af ham.

Gerningsmanden beskrives som en dansk mand, der var spinkel og lys i huden. Manden havde brunt, mellemlangt hår. Pigen kan ikke beskrive, hvordan han var påklædt.

- Syd- og Sønderjyllands Politi vil gerne i kontakt med alle, der kan have set eller hørt noget, der kan have forbindelse til sagen. Man kan ringe på telefon 114, skriver politiet i pressemeddelelsen.